Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: 1997. évi XXXI. törvény 11. § (2) bekezdése szerint az országgyűlési biztos feladata a gyermek alkotmányos jogainak
Paragraph Index: 29

1997. évi XXXI. törvény 11. § (2) bekezdése szerint az országgyűlési biztos feladata a gyermek alkotmányos jogainak védelmét a maga sajátos eszközeivel segíteni. Az országgyűlési biztos általános helyettese 1997-ben több alkalommal a helyszínen vizsgálta az intézetben nevelkedő gyermekek alkotmányos jogainak érvényesülését (Kaposvár, Miskolc). 1998-ban átfogó vizsgálatot tervez az intézeti neveltek körében. Az 1997-ben vizsgálattal lezárt gyámhatósági ügyek többségében a gyermekével kapcsolattartásra jogosult szülő a gyámhatósági eljárás hatékonyságának hiányát sérelmezte (OBH 2570/1995, OBH 9100/1996). A gyámügyi igazgatás reformja reményt ad arra, hogy a gyámügyeket megfelelő szaktudással, kellő határozottsággal, elfogulatlanul intézzék. Hivatásos nevelőszülők munkaviszonyát szüntette meg gazdaságossági megfontolásból a Bács-Kiskun Megyei Önkormányzat 1996 decemberében. Az ügyben a gyermeki jogok védelméért indított hivatalból vizsgálatot az állampolgári jogok országgyűlési biztosa. A munkaviszonyok megszűnésével ugyanis felmerült annak a veszélye, hogy a gyermekek a már megszokott családi környezetből visszakerülhetnek az állami nevelőintézetbe. Erre ugyan a nevelőszülők érzelmi ragaszkodása miatt a konkrét esetekben nem került sor, de a döntéssel kapcsolatos alkotmányos visszásságot a biztos a vizsgálat eredményeként rögzítette, és nem fogadta el a megyei közgyűlés elnökének az anyagi nehézségekre való hivat- 1999/18/II. szám kozását. Az állampolgári jogok biztosának megállapítása szerint ugyanis a pár millió forintos megtakarítás nem állt arányban azzal a hátránnyal, amelyet az eddig családban nevelkedő gyermekek szenvedhettek volna el, ha a volt hivatásos nevelőszülők a gondozási díj fejében már nem tudták volna vállalni nevelésüket, és ezért a családból kiszakadtak volna (OBH 8961/1996). Az országgyűlési biztos hivatalból indított eljárást az egyik kis település óvodájában a működési feltételek vizsgálatára az ott elhelyezett gyermekek megfelelő testi, szellemi és erkölcsi fejlődésével kapcsolatos alkotmányos visszásság gyanúja miatt. A vizsgálat során megállapítottuk, hogy az óvoda túlzsúfolt, a rendelkezésre álló objektív feltételek hiányossága miatt veszélybe került az óvodások napi gondozása, nevelése, tanulása. A települési önkormányzat a megkeresés után haladéktalanul intézkedett, az átmeneti megoldást jelentő beruházást megkezdte, később új óvoda építését tervezik (OBH 8820/1997). A gyermeki jogok körében külön tartjuk számon a diákjogokat. A beszámolási időszakban vizsgált diákokat érintő panaszok egy része általános iskolák bezárását, átszervezését, illetve az önkormányzatok ezzel kapcsolatos döntéshozatali eljárását sérelmezte. Az ilyen típusú panaszokban elsősorban azt vizsgáltuk, hogy az átszervezés az érintett diákok tanulási feltételeit miként befolyásolja, a képviselő-testület döntése figyelembe veszi-e a közoktatási törvényben előírt szakmai kritériumokat, illetve a tanulási feltételek esetleges romlása veszélyeztetheti-e az érintett tanulók alkotmányban biztosított művelődéséhez való jogát. A döntéshozatali eljárásban pedig azt vizsgáltuk, hogy a képviselő-testület, illetve közgyűlés eljárása, határozatának meghozatala a vonatkozó jogszabályoknak, így a közoktatási és önkormányzati törvény garanciális eljárási szabályainak és a jogbiztonság Alkotmányban rögzített követelményének megfelelt-e (OBH 3970/1996, 5463/1996). Hivatalból indult vizsgálat egy budapesti szakközépiskolában, ahol egy tanulót a pedagógus tettleg bántalmazott. Az iskola igazgatója fegyelmi eljárást indított, amelynek során a pedagógus cselekedetét elismerte. A kiszabott fegyelmi megrovás büntetés után az érintett közalkalmazotti jogviszonyáról lemondott. Az országgyűlési biztos ajánlásokat fogalmazott meg az iskolafenntartó önkormányzat számára (OBH 3899/1997). Egy másik ügyben alkotmányos visszásság gyanúja miatt az 1996/97. tanév osztályozóvizsgáinak módját elemezte az állampolgári jogok országgyűlési biztosának helyettese. A vizsgálat eredményeként ajánlást tett az érintett kerület jegyzőjének (OBH 7507/1997). Az ifjúság kiemelt biztonságát, védelmét szolgáló állami kötelezettséget deklaráló alkotmányos elv sérelmének gyanúja miatt indult hivatalból eljárás azért, mert egy vidéki középiskola idegenforgalmi tagozatának tanulóit kellő szakmai biztonsági előkészítés nélkül vitték külföldi szakmai gyakorlatra, ahol a diákokat rendőri atrocitás érte (OBH 6820/1996). Az elmúlt évi beszámolóban megállapítottakhoz hasonlóan most is megállapítható, hogy kevés volt az olyan panasz, amely a közoktatásban részt vevő diákok személyiségi jogainak megsértését kifogásolta. Ezért az állampolgári jogok biztosa 1998-ban átfogó vizsgálatot tervez a közoktatásban érvényesülő diákjogokkal kapcsolatban. A felsőoktatásban vizsgált alkotmányos visszásságok sorából a beszámolási időszakban kiemelkedett a fizetett felvételi előkészítő tanfolyamokat legsikeresebben elvégző ún. „nulladik évfolyamos” hallgatók felvételi vizsga nélküli bejutása a felsőoktatási intézményekbe. A hatályos jogszabály értelmében minden felsőoktatási intézmény költségtérítéses szolgáltatásként felvételi előkészítő tanfolyamokat szervezhet. A hatályos törvény szerint a felvételt a felsőoktatási intézmény a jogszabályban meghatározott feltételeken túl további követelményekhez kötheti. E plusz vizsgakövetelményeket bevezetésük előtt legalább két évvel, az egyéb feltételeket pedig legalább egy évvel a Felsőoktatási Felvételi Tájékoztatóban közzé kell tenni. A vizsgálat során megállapítottuk, hogy az említett kiadvány egyáltalán nem vagy nem teljeskörűen tartalmazta az egyes szakokon a felvételi előkészítésre, illetve a nulladik évfolyamra előírt felvételi követelményeket. A vizsgálatban rögzítettük azt is, hogy az eltérő típusú felvételi eljárások egyes intézmények gyakorlatában kizárják az egységes rangsorolás lehetőségét. Az eltérő típusú és a hagyományos felvételi eljárás egy időben és együtt történő alkalmazása, az egységes rangsorolás kidolgozatlansága, a versenyfeltételek teljes körű és időben történő közzétételének hiánya veszélyezteti jogbiztonság és jogegyenlőség alkotmányos követelményének maradéktalan érvényesülését. A szigorú, áttekinthető és nyilvános minősítésnek nem csupán az egyes felvételi eljárásokban, hanem a különböző típusú eljárások összevetésében is meg kell nyilvánulnia. A visszásságok megszüntetését az országgyűlési biztos több ajánlásban kérte a művelődési és közoktatási minisztertől, akinek indítványára a

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes